荅卢仝结交诗
唐·马异

有鸟自南翔，口衔一书扎，达我山之维。开缄金玉焕陆离，乃是卢仝结交诗。此诗峭绝天边格，力与文星色相射。长河拔作数条丝，太华磨成一拳石。莫嗟独笑无往还，月中芳桂难追攀。况值乱邦不平年，回陵倒谷如等闲。与君俯首大艰阻，喙长三尺不得语。因君今日形章句，羡猕猴兮著衣裳。悲蚯蚓兮安翅羽，上天不识察。仰我为辽天失所，将吾剑兮切淤泥。使良骥兮捕老鼠，昨日脱身卑贱笼。卯星借与老人峰，抱锄斸地芸芝朮。偃盖参天旧有松，朮与松兮保身世。卧居居兮起于于，漱潺潺兮聆嘒嘒。道在其中可终岁，不教辜负尧为帝。烧我荷衣摧我身，回看天地如砥平。钢刀锉骨不辞去，卑躬君子今明明。俛首辞山心惨恻，白云虽好恋不得。看云且拟直须臾，疾风又卷西飞翼。为报覃怀心结交，死生富贵存后凋。我心不畏朱公叔，君意须防刘孝标。以胶投漆苦不早，就中相去万里道。河水悠悠山之间，无由把袂摅怀抱。忆仝吟能文，洽臭成兰薰。不知何处清风夕，拟使张华见陆云。